b'\n_START_ARTICLE_\nBalys Sli\xc5\xbeys\n_START_SECTION_\nBiografija\n_START_PARAGRAPH_\n1904 m. baig\xc4\x97 Liepojos gimnazij\xc4\x85, mokydamasis \xc4\xafsitrauk\xc4\x97 \xc4\xaf slapt\xc4\x85 lietuvyb\xc4\x97s veikl\xc4\x85. Tais pa\xc4\x8diais metais \xc4\xafstojo \xc4\xaf Rygos politechnikum\xc4\x85. Studijuodamas B. Sli\xc5\xbeys dalyvavo 1905 m. tautiniame s\xc4\x85j\xc5\xabdyje, 1905 m. gruod\xc5\xbeio 4-5 d. buvo Did\xc5\xbeiojo Vilniaus Seimo narys. Gr\xc4\xaf\xc5\xbe\xc4\x99s \xc4\xaf gimt\xc4\x85j\xc4\xaf kaim\xc4\x85, jis slapta skleid\xc4\x97 Vilniaus Seimo nutarimus, ragindamas \xc5\xbemones versti rus\xc5\xb3 vald\xc5\xbei\xc4\x85 ir kurti sav\xc4\x85, lietuvi\xc5\xa1k\xc4\x85. D\xc4\x97l politini\xc5\xb3 persekiojim\xc5\xb3 jis buvo priverstas b\xc4\x97gti \xc4\xaf u\xc5\xbesien\xc4\xaf, apsistojo tuometin\xc4\x97je Austrijoje-Vengrijoje ir iki 1912 m. ten baig\xc4\x97 Lvovo politechnikum\xc4\x85, \xc4\xafgijo in\xc5\xbeinieriaus i\xc5\xa1silavinim\xc4\x85._NEWLINE_1912 m. gr\xc4\xaf\xc5\xbeo \xc4\xaf Lietuv\xc4\x85. Vos gr\xc4\xaf\xc5\xbe\xc4\x99s buvo suimtas, 1 metus praleido kal\xc4\x97jime. Pirmojo pasaulinio karo metais mobilizuotas \xc4\xaf Rusijos armij\xc4\x85, 1915 m. su pagyrimu baig\xc4\x97 Irkutsko karo mokykl\xc4\x85._NEWLINE_1918 m. gr\xc4\xaf\xc5\xbeo \xc4\xaf Lietuv\xc4\x85 ir tapo pirmuoju Utenos apskrities vir\xc5\xa1ininku, kol Raudonosios armijos intervencija apskrities vald\xc5\xbeios veikl\xc4\x85 nutrauk\xc4\x97._NEWLINE_1919 m. stojo savanoriu \xc4\xaf Lietuvos kariuomen\xc4\x99 ir tarnavo LR kra\xc5\xa1to apsaugos ministerijos skyriaus vir\xc5\xa1ininku._NEWLINE_1922-1924 m. VII, VIII ir IX Lietuvos Respublikos ministr\xc5\xb3 kabinetuose B. Sli\xc5\xbeys buvo Kra\xc5\xa1to apsaugos ministras. Jis pertvark\xc4\x97 Lietuvos kariuomen\xc4\x99 moderniais pagrindais: pakeit\xc4\x97 dalini\xc5\xb3 dislokacij\xc4\x85, pak\xc4\x97l\xc4\x97 apmokym\xc5\xb3 reikalavimus, r\xc5\xabpinosi geresniu karinink\xc5\xb3 ir puskarininki\xc5\xb3 rengimu, aktyviai siek\xc4\x97 Klaip\xc4\x97dos kra\xc5\xa1to i\xc5\xa1laisvinimo. Kaip Lietuvos Respublikos ministr\xc5\xb3 kabineto narys jis pasira\xc5\xa1\xc4\x97 Lietuvos universiteto Kaune \xc4\xafk\xc5\xabrimo akt\xc4\x85 ir tur\xc4\x97jo lemiam\xc4\x85 vaidmen\xc4\xaf (kartu su ministru pirmininku Ernestu Galvanausku), Lietuvai atgaunant Klaip\xc4\x97dos kra\xc5\xa1t\xc4\x85._NEWLINE_1924-1926 m. X, XI ir XII Ministr\xc5\xb3 kabinetuose jis dirbo Susiekimo ministru. B. Sli\xc5\xbeys prad\xc4\x97jo \xc5\xa0ventosios uosto statyb\xc4\x85 ir gele\xc5\xbeinkelio \xc5\xa0iauliai-Klaip\xc4\x97da tiesim\xc4\x85, gerino sausumos kelius, tiltus, telefono ir pa\xc5\xa1to ry\xc5\xa1ius. 1925 m. rugs\xc4\x97jo 28 d. jam buvo suteiktas pulkininko leitenanto karinis laipsnis._NEWLINE_1927-1934 m. dirbo Susisiekimo ministerijoje, buvo Plent\xc5\xb3 ir vandens keli\xc5\xb3 valdybos direktoriaus pad\xc4\x97j\xc4\x97jas._NEWLINE_1934-1939 m. buvo Klaip\xc4\x97dos uosto direkcijos pirmininkas, r\xc5\xabpinosi Klaip\xc4\x97dos uosto i\xc5\xa1pl\xc4\x97timu ir modernizavimu. Jo iniciatyva Klaip\xc4\x97da pralenk\xc4\x97 apyvarta Ryg\xc4\x85 ir Talin\xc4\x85, susilygino su Karaliau\xc4\x8diumi. Nuo 1936 m. jis \xc4\x97jo ir Klaip\xc4\x97dos "Ryto" bendrov\xc4\x97s tarybos pirmininko pareigas. 1936 m. pavasar\xc4\xaf kaip uosto direktorius jis leido Klaip\xc4\x97dos j\xc5\xabros skautams bud\xc5\xbeiams naujo uosto saloje \xc4\xafrengti savo prieplauk\xc4\x85._NEWLINE_1936 m. gruod\xc5\xbeio 14 d. paskirtas Lietuvos buriuotoj\xc5\xb3 s\xc4\x85jungos pirmininku. ir \xc4\x97jo \xc5\xa1ias pareigas iki 1939 m. 1938 m. jis buvo pirmosios lietuvi\xc5\xb3 regatos Baltijos j\xc5\xabroje ties Klaip\xc4\x97da ir Nida vadovas._NEWLINE_B. Sli\xc5\xbeys aktyviai dalyvavo S\xc4\x85jungos Vilniui vaduoti veikloje, ilg\xc4\x85 laik\xc4\x85 buvo jos centro komiteto narys, tip pat buvo Vilniaus "Gele\xc5\xbeinio Vilko" fondo valdybos narys. Jis nedalyvavo politini\xc5\xb3 partij\xc5\xb3 veikloje, liko nepartinis._NEWLINE_1925 m. B. Sli\xc5\xbeio \xc5\xa1eima, padedama brolio Simono Sli\xc5\xbeio, \xc4\xafsigijo Alantos (Mol\xc4\x97t\xc5\xb3 r.) dvar\xc4\x85 ir jame praleisdavo vasaras. Dvar\xc4\x85 pri\xc5\xbei\xc5\xabr\xc4\x97jo B. Sli\xc5\xbeio uo\xc5\xa1v\xc4\x97 Pod\xc4\x97nien\xc4\x97. 1940 m. Sli\xc5\xbei\xc5\xb3 dvaras buvo nacionalizuotas._NEWLINE_1944 m. jis pasitrauk\xc4\x97 \xc4\xaf Vakarus, gyveno Vokietijoje ir 1945-1948 m. buvo Heidelbergo lietuvi\xc5\xb3 komiteto pirmininkas._NEWLINE_1949 m. vasar\xc4\x85 B. Sli\xc5\xbeys i\xc5\xa1vyko \xc4\xaf JAV, apsistojo ir iki gyvenimo pabaigos liko Brukline, \xc4\x8dia dalyvavo Amerikos lietuvi\xc5\xb3 bendruomen\xc4\x97s veikloje, buvo \xc5\xa1ios bendruomen\xc4\x97s apylink\xc4\x97s pirmininkas, Lietuvi\xc5\xb3 in\xc5\xbeinieri\xc5\xb3 ir architekt\xc5\xb3 s\xc4\x85jungos narys._NEWLINE_Nepriklausomoje Lietuvoje B. Sli\xc5\xbeys buvo apdovanotas Vy\xc4\x8dio Kry\xc5\xbeiaus II laipsnio ir Did\xc5\xbeiojo Lietuvos kunigaik\xc5\xa1\xc4\x8dio Gedimino ordinais, Savanorio-k\xc5\xabr\xc4\x97jo medaliu (1928 m.), Latvijos "Trij\xc5\xb3 \xc5\xbdvaig\xc5\xbed\xc5\xbei\xc5\xb3" ordinu._NEWLINE_Buvo ved\xc4\x99s, \xc5\xbemona Salom\xc4\x97ja Pod\xc4\x97nait\xc4\x97-Sli\xc5\xbeien\xc4\x97 (1900-?). Vaikai: Leonardas Vytautas Sli\xc5\xbeys (g. 1921 m.) ir Irena Silva Sli\xc5\xbeyt\xc4\x97-? (g. 1923 m.).'